Illum, il-Kummissjoni Ewropea ppreżentat il-proposta tagħha għal pjan kbir ta' rkupru. Biex jiġi żgurat li l-irkupru jkun sostenibbli, ekwu, inklużiv u ġust għall-Istati Membri kollha, il-Kummissjoni Ewropea qed tipproponi li toħloq strument ta' rkupru ġdid, Next Generation EU, inkorporat f'baġit fit-tul tal-UE b'saħħtu, modern u mġedded. Il-Kummissjoni żvelat ukoll il-Programm ta' Ħidma aġġustat tagħha għall-2020, li se jagħti prijorità lill-azzjonijiet meħtieġa biex jiġi xprunat l-irkupru u r-reżiljenza tal-Ewropa. Il-coronavirus heżżet lill-Ewropa u lid-dinja fil-qalba tagħha, kienet test fuq is-sistemi tal-kura tas-saħħa u tal-benefiċċji soċjali, is-soċjetajiet u l-ekonomiji tagħna u l-mod kif ngħixu u naħdmu flimkien. Biex jiġu protetti l-ħajjiet u l-għajxien, jissewwa s-Suq Uniku, kif ukoll biex jinbena rkupru dejjiemi u prosperu, il-Kummissjoni Ewropea qed tipproponi li tisfrutta l-potenzjal sħiħ tal-baġit tal-UE. In-Next Generation EU ta' EUR 750 biljun kif ukoll rinforzi mmirati għall-baġit fit-tul tal-UE għall-2021-2027 se jġibu l-qawwa finanzjarja totali tal-baġit tal-UE għal EUR 1.85 triljun. Il-President tal-Kummissjoni Ewropea, Ursula von der Leyen, qalet: “Il-pjan ta' rkupru jibdel l-isfida immensa li qed inħabbtu wiċċna magħha f'opportunità, mhux biss bl-appoġġ tal-irkupru iżda wkoll bl-investiment fil-futur tagħna: il-Patt Ekoloġiku Ewropew u d-diġitalizzazzjoni se jagħtu spinta lill-impjiegi u lit-tkabbir, ir-reżiljenza tas-soċjetajiet tagħna u s-saħħa tal-ambjent tagħna. Dan huwa l-mument tal-Ewropa. Ir-rieda tagħna li naġixxu trid tilqa' l-isfidi li qed niffaċċjaw kollha kemm aħna. Bin-Next Generation EU qed nipprovdu tweġiba ambizzjuża.” il-Kummissarju Johannes Hahn, inkarigat mill-baġit tal-UE, qal: “Il-baġit komuni tagħna jinsab fil-qalba tal-pjan ta' rkupru tal-Ewropa. Is-setgħa addizzjonali tal-UE tan-Next Generation EU u tal-qafas finanzjarju pluriennali msaħħaħ se jagħtuna l-poter tas-solidarjetà biex nappoġġaw lill-Istati Membri u lill-ekonomija. Flimkien, l-Ewropa se terġa' tqum aktar kompetittiva, reżiljenti u sovrana.” Il-Viċi President Maroš Šefčovič, inkarigat mir-relazzjonijiet interistituzzjonali u t-tbassir qal: “L-irkupru se jkun jeħtieġ direzzjoni politika b'saħħitha. Il-Programm ta' Ħidma adattat, li jirrifletti r-realtà l-ġdida, juri li se niffukaw l-azzjonijiet kollha tagħna biex tingħeleb il-kriżi, billi nirrilanċaw l-ekonomija tagħna u nqiegħdu b'mod sod l-Unjoni Ewropea fuq perkors ta' rkupru reżiljenti, sostenibbli u ġust. Dan se jgħinna nirkupraw u nsiru aktar b'saħħitna.” INVESTIMENT FIL-ĠENERAZZJONI LI JMISS Filwaqt li jikkumplimenta l-isforzi nazzjonali, il-baġit tal-UE qiegħed f'pożizzjoni unika biex jiżgura rkupru soċjoekonomiku ġust, it-tiswija u r-rivitalizzazzjoni tas-Suq Uniku, biex jiggarantixxi kundizzjonijiet ekwi, u biex jappoġġa l-investimenti urġenti, b'mod partikolari fit-tranżizzjonijiet ekoloġiċi u diġitali, li huma kruċjali għall-prosperità u r-reżiljenza futuri tal-Ewropa. In-Next Generation EU se tiġbor il-flus billi temporanjament tneħħi l-limitu massimu tar-riżorsi proprji għal 2.00 % tal-Introjtu Nazzjonali Gross tal-UE, u b'hekk tippermetti lill-Kummissjoni tuża l-klassifikazzjoni tal-kreditu b'saħħitha tagħha biex tissellef EUR 750 biljun fis-swieq finanzjarji. Dan il-finanzjament addizzjonali se jiġi mgħoddi permezz ta' programmi tal-UE u jitħallas lura fuq perjodu ta' żmien twil matul il-baġits futuri tal-UE - mhux qabel l-2028 u mhux wara l-2058. Biex tgħin tagħmel dan b'mod ġust u kondiviż, il-Kummissjoni tipproponi għadd ta' riżorsi proprji ġodda. Barra minn hekk, sabiex tagħmel il-fondi disponibbli mill-aktar fis possibbli biex tirrispondi għall-iktar bżonnijiet urġenti, il-Kummissjoni tipproponi li temenda l-qafas finanzjarju pluriennali attwali 2014-2020 sabiex tagħmel EUR 11.5 biljun addizzjonali f'fondi disponibbli diġà fl-2020. Il-flus miġbura għan-Next Generation EU se jiġu investiti fi tliet pilastri: 1. Appoġġ lill-Istati Membri fl-investimenti u r-riformi: 2. Rilanċar tal-ekonomija tal-UE bl-inċentivar ta' investimenti privati: 3. Nindirizzaw it-tagħlimiet mill-kriżi: L-ilħuq ta' ftehim politiku rapidu dwar in-Next Generation EU u l-baġit ġenerali tal-UE għall-2021–2027 fil-livell tal-Kunsill Ewropew sa Lulju huwa meħtieġ biex jagħti dinamiżmu ġdid għall-irkupru u jagħti lill-UE għodda b'saħħitha biex iġġib l-ekonomija lura fuq saqajha u tibni għall-futur. L-ELEMENTI TAL-POLITIKA FUNDAMENTALI TAL-IRKUPRU Ir-rilanċ tal-ekonomija ma tfissirx li wieħed imur lura għall-istatus quo ta' qabel il-kriżi, iżda li wieħed jimxi 'l quddiem. Irridu insewwu l-ħsara fiż-żmien qasir li saret mill-kriżi b'mod li jinvesti wkoll fil-futur fit-tul tagħna. Il-flus kollha li jinġabru permezz tan-Next Generation EU se jgħaddu minn programmi tal-UE fil-baġit imġedded tal-UE fit-tul: Il-Patt Ekoloġiku Ewropew bħala l-istrateġija ta' rkupru tal-UE: It-tisħiħ tas-Suq Uniku u l-adattament tiegħu għall-era diġitali: Irkupru ġust u inklużiv għal kulħadd: IL-BINI TA' UE AKTAR REŻILJENTI L-Ewropa trid issaħħaħ l-awtonomija strateġika tagħha f'għadd ta' oqsma speċifiċi, fosthom f'katini ta' valur strateġiċi u skrinjar imsaħħaħ tal-investiment dirett barrani. Biex iżżid it-tħejjija għall-kriżijiet u l-ġestjoni tal-kriżijiet, il-Kummissjoni se ssaħħaħ l-Aġenzija Ewropea għall-Mediċini u tagħti rwol akbar liċ-Ċentru Ewropew għall-Kontroll tal-Mard (European Centre for Disease Control, ECDC) fil-koordinazzjoni tar-risponsi mediċi fil-kriżijiet. L-irkupru jrid ikun ibbażat b'mod ċar fuq id-drittijiet fundamentali u r-rispett sħiħ tal-istat tad-dritt. Kull miżura ta' emerġenza trid tkun limitata fiż-żmien u trid tkun strettament proporzjonata. Il-valutazzjoni tal-Kummissjoni se tkun inkluża fl-ewwel rapport skont il-mekkaniżmu tal-istat tad-dritt. Aħna nistgħu u rridu nitgħallmu lezzjonijiet minn din il-kriżi, iżda dan jista' jsir biss billi ninvolvu ċ-ċittadini, il-komunitajiet u l-bliet tagħna. Il-Konferenza dwar il-Futur tal-Ewropa se jkollha rwol importanti fit-tisħiħ ulterjuri tal-pedamenti demokratiċi tal-Ewropa fid-dinja ta' wara l-kriżi tal-coronavirus. TMEXXIJA GLOBALI RESPONSABBLI L-UE hija impenjata fl-isforzi internazzjonali ewlenin lejn irkupru verament dinji, b'mod partikolari permezz ta' koordinazzjoni bi sħab man-Nazzjonijiet Uniti, il-G20 u l-G7, il-Fond Monetarju Internazzjonali, il-Bank Dinji jew l-Organizzazzjoni Internazzjonali tax-Xogħol. L-UE se tkompli taħdem partikolarment mill-qrib mal-viċinat immedjat tagħha fil-Lvant u n-Nofsinhar kif ukoll mas-sħab tagħha fl-Afrika. SFOND Id-Dikjarazzjoni Konġunta tal-Membri tal-Kunsill Ewropew adottata fis-26 ta' Marzu 2020 appellat lill-Kummissjoni Ewropea biex tiżviluppa strateġija ta' ħruġ koordinata, pjan ta' rkupru komprensiv u investiment mingħajr preċedent li jippermetti funzjonament normali tas-soċjetajiet u l-ekonomiji tagħna u jasal għal tkabbir sostenibbli, filwaqt li jintegra inter alia t-tranżizzjoni ekoloġika u t-trasformazzjoni diġitali. Fuq il-bażi ta' dan il-mandat, fil-15 ta' April, il-Presidenti tal-Kummissjoni u tal-Kunsill ippreżentaw, bħala l-ewwel pass, Pjan Direzzjonali Ewropew Konġunt għat-tneħħija tal-miżuri ta' konteniment tal-coronavirus. Il-pakkett ippreżentat illum, ibbażat fuq proposta mġedda għall-baġit fit-tul li jmiss tal-UE u l-Programm ta' Ħidma aġġornat tal-Kummissjoni għall-2020, jindirizza t-tieni parti tal-mandat, jiġifieri l-ħtieġa ta' pjan ta' rkupru komprensiv. L-UE diġà tat rispons kollettiv b'saħħtu u kkoordinat biex ittaffi l-kriżi ekonomika li ġab miegħu l-coronavirus. Aħna llaxkajna l-oqfsa fiskali u ta' għajnuna statali tagħna biex l-Istati Membri jkunu jistgħu jaġixxu. Qed nużaw kull euro disponibbli fil-baġit tal-UE biex nappoġġaw is-settur tal-kura tas-saħħa, il-ħaddiema u n-negozji, u nimmobilizzaw il-finanzjament mis-swieq biex ngħinu biex insalvaw l-impjiegi. AKTAR INFORMAZZJONI Il-Komunikazzjoni tal-Pjan tal-Irkupru: “Il-mument tal-Ewropa: Tiswija u tħejjija għall-Ġenerazzjoni li Jmiss” Il-Komunikazzjoni tal-Baġit tal-UE: “Il-baġit tal-UE li jixpruna l-pjan tal-irkupru għall-Ewropa” Dokument ta' ħidma tal-persunal Sit web għall-proposti tal-QFP Sit web għall-Programm ta' Ħidma tal-Kummissjoni 2020 aġġustat Sit web dwar ir-rispons tal-Kummissjoni għall-coronavirus Q&A dwar il-QFP u n-Next Generation EU[Disponibbli dalwaqt] Skeda Informattiva 1Il-Baġit tal-UE li jixpruna l-Pjan tal-Irkupru għall-Ewropa Skeda Informattiva 2 Strumenti Ewlenin li jappoġġaw il-Pjan tal-Irkupru għall-Ewropa Skeda Informattiva 3 Il-Finanzjament tal-Pjan tal-Irkupru għall-Ewropa Skeda Informattiva 4 Programm ta' Ħidma tal-Kummissjoni 2020 aġġustat Diskors tal-President von der Leyen fil-Parlament Ewropew